Különleges kiállítás a devecseri kastélygalériában
A könyvtár és a művelődési ház szervezésében A két B. A. címmel rendhagyó kiállítás nyílt a napokban a kastélygalériában. Babos Anita textilművész különleges babáival, míg Barta Andrea horgolt álomcsapdáival a régi idők sok értéket rejtő padlásainak a hangulatát idézték fel a látogatókban.
A két alkotó barát, nem véletlenül választották kiállításuk mottójának Sztevanovity Dusán sorait „...az elveszett játékok életre kelnek, és körbe kigyúlnak a fények...” – utalva közvetíteni vágyott mondanivalójukra.

A kiállításmegnyitón Biróné Bognár Ágnes méltatta az alkotókat. Úgy fogalmazott, a mai zajos világban szükségszerű, hogy a gyermekeknek, de még a felnőtteknek is lételemük legyen a mese, a játék.

Babos Anita alkotóról elmondta, erős akaratával, bohókás személyiségével megragadja az élet minden olyan pillanatát, mely felkelti érdeklődését. Folyamatosan kacérkodik az anyagokkal, keze alatt csodák születnek. Bűbájos babái hűen tükrözik a megálmodott valóságot, figurái színesek, őszinték, mosolyognak.

Barta Andrea kézi horgolással újraálmodott álomcsapdáiról megjegyezte: álmodó buksi fejek mellé, a puha párnák közelébe ajánlja.
Mindegyiknek egyedi története, hangulata és díszítése van. Elűzik a rossz álmokat és megtartják a jókat, kézzel fogható képi világuk mint meseszerű tünemények rabul ejtik a szemlélődőket.

A megnyitón Babos Tibor egy-egy tavaszi verset mondott el Várnai Zsenitől.

A jelenlevőket a Vackor Művészeti Modell Óvoda és Mini Bölcsőde néptánccsoportja Bertalanné Poór Beáta és Fábián Anna vezetésével körtánccal örvendeztette meg.
kiállítás textilbaba álomcsapda Kastélygaléria